REGLAMENT DE RÈGIM INTERN DEL CLAUSTRE UNIVERSITARI DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/2225)
  + [Valencià](/va/acuerdo/2225)






Selector de idioma

Leer

* [Español](/es/acuerdo/2225)
* [Valencià](/va/acuerdo/2225)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DEL CLAUSTRE UNIVERSITARI DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
========================================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DEL CLAUSTRE UNIVERSITARI DE LA UNIVERSITAT D'ALACANT

Data d'aprovació
:   16/11/2012

Data de publicació
:   11/12/2012

Òrgan competent
:   Claustre Universitari

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=2225.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/2225)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/2225)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DEL CLAUSTRE UNIVERSITARI DE LA UNIVERSITAT D'ALACANT&url=https://www.boua.ua.es/va/acuerdo/2225)

**Títol:** REGLAMENT DE RÈGIM INTERN DEL CLAUSTRE UNIVERSITARI DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Claustre Universitari

**Data d'aprovació:** divendres, 16 de novembre de 2012

REGLAMENT DE RÈGIM INTERN DEL CLAUSTRE UNIVERSITARI DE LA UNIVERSITAT D’ALACANT

(Aprovat pel Claustre Universitari en la reunió ordinària del 16 de novembre de 2012)

ÍNDEX

TÍTOL PRELIMINAR

Article 1 - Objecte del Reglament

TÍTOL I. NATURALESA, COMPOSICIÓ I COMPETÈNCIES DEL CLAUSTRE UNIVERSITARI

Article 2 - Naturalesa    
 Article 3 - Composició    
 Article 4 - Competències

TÍTOL II. LES I ELS CLAUSTRALS

Capítol I. Adquisició i pèrdua de la condició de claustral

Article 5 - Adquisició    
 Article 6 - Durada del mandat  
 Article 7 - Pèrdua de la condició de claustral    
 Article 8 - Substitució en cas de vacants

Capítol II. Drets i deures de les i els claustrals

Article 9 - Drets de les i els claustrals   
 Article 10 - Deures de les i els claustrals

TÍTOL III. ORGANITZACIÓ DEL CLAUSTRE UNIVERSITARI

Article 11 - Òrgans del Claustre Universitari

Capítol I. Mesa del Claustre

     Secció 1a. Composició i elecció dels membres

Article 12 - Naturalesa

Article 13 - Composició   
 Article 14 - Elecció dels membres de la Mesa

     Secció 2a. Funcions de la Mesa

Article 15 - Funcions de la Mesa    
 Article 16 - Funcions de la presidenta o president de la Mesa    
 Article 17 - Funcions de la secretària o secretari de la Mesa

Capítol II. El Ple

Article 18 - Naturalesa    
 Article 19 - Funcions

Capítol III. Les comissions

Article 20 - Caràcter de les comissions

Article 21 - Organització   
 Article 22 - Constitució, composició i elecció dels membres

TÍTOL IV. FUNCIONAMENT DEL CLAUSTRE UNIVERSITARI

Capítol I. Funcionament de la Mesa del Claustre

Article 23 - Convocatòria   
 Article 24 - Quòrum i adopció d’acords

Capítol II. Funcionament del Ple

     Secció 1a. Convocatòria

Article 25 - Convocatòria

     Secció 2a. Sessions

Article 26 - Règim de sessions   
 Article 27 - Quòrum

     Secció 3a. Debat i adopció d’acords

Article 28 - Desenvolupament dels debats    
 Article 29 - Adopció d’acords   
 Article 30 - Delegació de vot

Capítol III. Funcionament de les comissions

Article 31 - Convocatòria   
 Article 32 - Quòrum i adopció d’acords

TÍTOL V. ELECCIONS DE REPRESENTANTS PEL CLAUSTRE UNIVERSITARI

Capítol I. Elecció de representants del Claustre Universitari en altres òrgans

      Secció 1a. En el Consell de Govern

Article 33 - Representants del Claustre Universitari en el Consell de Govern   
 Article 34 - Elecció

      Secció 2a. En altres òrgans o comissions

Article 35 - Procediment  
 Capítol II. Elecció de membres d’altres òrgans pel Claustre Universitari

      Secció 1a. Elecció de la Comissió de Reclamacions

Article 36 - Composició

Article 37 - Elecció i durada del mandat

      Secció 2a. Elecció de membres d’altres òrgans o comissions

Article 38 - Elecció dels membres d’altres òrgans o comissions

TÍTOL VI. ELECCIÓ DE LA DEFENSORA O DEFENSOR UNIVERSITARI

Article 39 - Naturalesa   
 Article 40 - Candidatures   
 Article 41- Elecció i durada del mandat   
 Article 42 - Incompatibilitat

TÍTOL VII. ELECCIONS ANTICIPADES A RECTORA O RECTOR

Article 43 - Eleccions anticipades

Article 44 - Convocatòria de sessió extraordinària

Article 45 - Desenvolupament de la sessió  
 Article 46 - Votació  
 Article 47 - Convocatòria d’eleccions anticipades a rectora o rector

TÍTOL VIII. REFORMA DE L‘ESTATUT DE LA UNIVERSITAT

Article 48 - Iniciativa  
 Article 49 - Tramitació de la proposta   
 Article 50 - Aprovació  
 Article 51 - Entrada en vigor

TÍTOL IX. REFORMA DEL REGLAMENT

Article 52 - Iniciativa

Article 53 - Tramitació   
 Article 54 - Aprovació

DISPOSICIÓ TRANSITÒRIA

Única

DISPOSICIÓ DEROGATÒRIA

Única

DISPOSICIÓ FINAL

Única - Entrada en vigor

 \_\_\_\_\_\_\_\_\_\_\_\_\_\_\_\_\_\_\_

TÍTOL PRELIMINAR

Article 1 - Objecte del Reglament

És objecte d’aquest Reglament regular l'organització i funcionament del Claustre Universitari de la Universitat d'Alacant, atenint-se al que estableix la Llei Orgànica 4/2007, de 12 d'abril, per la qual es modifica la Llei Orgànica 6/2001, d'Universitats, per l'Estatut de la Universitat d'Alacant, aprovat pel Decret 25/2012, de 3 de febrer de 2012, del Consell de la Generalitat Valenciana i altra normativa d'aplicació

TÍTOL I - NATURALESA, COMPOSICIÓ I COMPETÈNCIES DEL CLAUSTRE UNIVERSITARI

Article 2 - Naturalesa

El Claustre Universitari és el màxim òrgan de representació de la comunitat universitària, i li correspon exercir les funcions sobiranes de normativa interna, fiscalitzar la gestió de la Universitat i expressar les seues posicions i aspiracions en els diferents àmbits d'actuació universitària.

Article 3 - Composició

1. El Claustre Universitari estarà format per la rectora o rector, que el presidirà, la secretària o secretari general i la o el gerent, i per tres-cents claustrals, distribuïts entre els diferents sectors de la comunitat universitària, de la manera següent:

a) 165 representants que s’elegiran per i entre el professorat doctor amb vinculació permanent a la Universitat.   
 b) 9 representants que s’elegiran per i entre el professorat no doctor amb vinculació permanent a la Universitat.   
 c) 9 representants que s’elegiran per i entre ajudants, ajudants doctors, personal investigador en formació i personal investigador.   
 d) 3 representants que s’elegiran per i entre el professorat associat, emèrit i visitant.   
 e) 78 representants que s’elegiran per i entre l’alumnat.   
 f) 36 representants que s’elegiran per i entre el personal d'administració i serveis.  
  
 2. Per a l'elecció dels qui representen els col·lectius b), c), d) i f) s'estableix una circumscripció electoral única. Per als col·lectius restants, la circumscripció la constitueix cadascuna de les facultats i l'Escola Politècnica Superior.

Article 4 - Competències

Corresponen al Claustre Universitari les competències següents:

a) Elaborar l'Estatut de la Universitat i vetlar perquè es complisca, així com les possibles modificacions.

b) Convocar, amb caràcter extraordinari, eleccions a rectora o rector a iniciativa d'un terç dels membres i amb l'aprovació de dos terços.

c) Aprovar o censurar la gestió de la rectora o rector i dels restants òrgans generals de govern de la Universitat.

d) Aprovar la memòria anual de la Universitat que a aquest efecte presentarà la rectora o rector.

e) Elegir els seus representants en el Consell de Govern per i entre els propis membres de cadascun dels sectors de la comunitat universitària.

f) Elegir les set catedràtiques o catedràtics d'universitat que han d'integrar la Comissió de Reclamacions prevista en l’article 36 de l’Estatut de la Universitat d'Alacant.

g) Elegir a la defensora o defensor universitari.

h) Pronunciar-se sobre els temes per als quals siga particularment convocat, emetent recomanacions, propostes i, si escau, els acords vinculants que siguen pertinents.

i) Demanar la compareixença de membres dels òrgans de govern i administració de la Universitat, així com la informació precisa sobre el funcionament d’aquesta.

j) Elaborar i aprovar el reglament intern, i aprovar, a proposta del Consell de Govern, el reglament electoral de desenvolupament de l’Estatut de la Universitat d'Alacant.

k) Qualsevol altra que li atribuïsquen la legislació vigent i l'Estatut de la Universitat d'Alacant.

TÍTOL II - LES I ELS CLAUSTRALS

Capítol I - Adquisició i pèrdua de la condició de claustral

Article 5 - Adquisició

1. La condició de claustral l'adquireixen els membres de la comunitat universitària elegits per sufragi universal, lliure, igual, directe i secret, conformement a la normativa electoral d'aplicació.

2. Així mateix, tenen la condició de claustral la rectora o rector, la secretària o secretari general i la o el gerent.

Article 6 - Durada del mandat

La durada del mandat de les i els claustrals serà de quatre anys, excepte la representació d’estudiants que serà de dos anys.

Article 7 - Pèrdua de la condició de claustral

La condició de claustral es perd per:   
 a) Extinció del mandat.   
 b) Deixar de pertànyer a la Universitat d'Alacant.  
 c) Deixar de formar part del col·lectiu en el qual va resultar elegit.  
 d) Deixar de complir les condicions per ser elegible com a claustral.   
 e) Renúncia expressa, dirigida a la presidència de la Mesa del Claustre Universitari.  
 f) Qualsevol altra causa que es derive de l'ordenament jurídic.

Article 8 - Substitució en cas de vacants

Les vacants que es produïsquen seran cobertes per la candidata o candidat més votat que no haja sigut elegit de la llista de la circumscripció electoral i col·lectiu corresponent, sempre que reunisca els requisits a aquest efecte per a ser claustral. Quan hi haja impossibilitat de cobrir les vacants a través d'aquest sistema, la rectora o rector hi convocarà les oportunes eleccions parcials. En qualsevol cas, el mandat dels qui tinguen la condició de claustrals conclourà amb el del Claustre Universitari de què es tracte.

Capítol II - Drets i deures de les i els claustrals

Article 9 - Drets de les i els claustrals

Les i els claustrals tenen dret a:

a) Assistir a les sessions del Claustre Universitari i a les de qualsevol altre òrgan per als quals hagueren sigut elegits.

b) Rebre la informació i documentació disponible per a l'exercici de les seues funcions, de conformitat amb el que estableix aquest reglament.

c) Ser electors i elegibles per a l'elecció de representants del Claustre Universitari en altres òrgans de la Universitat, així com per a l'elecció de membres dels òrgans interns d’aquest.

d) Qualsevol altre que es derive de la legislació vigent.

Article 10 - Deures de les i els claustrals

Les i els claustrals tenen el deure de :

a) Assistir a les reunions del Claustre Universitari i a les de qualsevol altre òrgan per als quals hagueren sigut elegits.

b) Observar una actitud de particular consideració i respecte cap a la resta de membres del Claustre Universitari.   
 c) Complir les normes d’aquest Reglament així com qualsevol altra que els afecte.   
 d) Qualsevol altre que es derive de la legislació vigent.

TÍTOL III - ORGANITZACIÓ DEL CLAUSTRE UNIVERSITARI

Article 11 - Òrgans del Claustre Universitari

El Claustre Universitari, per a l'exercici de les seues funcions, disposa dels òrgans següents:

a) La Mesa del Claustre.

b) El Ple.

c) Les comissions

Capítol I - Mesa del Claustre

Secció 1a - Composició i elecció dels seus membres

Article 12 - Naturalesa

La Mesa del Claustre és l’òrgan col·legiat rector d’aquest. Actua sota la direcció de la presidenta o president, al qual auxilia en les seues funcions.

Article 13 - Composició

1. La Mesa del Claustre estarà constituïda pels membres següents:

a) La rectora o rector, que la presidirà.

b) La secretària o secretari general de la Universitat d’Alacant, que serà la secretària o secretari del Claustre Universitari i de la Mesa.    
 c) La o el gerent de la Universitat d’Alacant.

d) Un membre del professorat, elegit per i entre les i els claustrals dels cossos electorals a), b), c) i d), a què es refereix l'article 3 d’aquest Reglament.   
 e) Un membre de l'alumnat, elegit per i entre les i els claustrals d'aquest cos electoral.   
 f) Un membre del personal d'administració i serveis, elegit per i entre les i els claustrals d'aquest cos electoral.

2. El membre del professorat actuarà de vicepresidenta o vicepresident de la Mesa, i substituirà la presidenta o el president en cas d'absència o malaltia. La vicepresidenta o el vicepresident de la Mesa també ho serà del Claustre

3. La Mesa elegirà d'entre els seus membres a qui haurà de substituir la secretària o secretari en cas d'absència o malaltia.

Article 14 - Elecció dels membres de la Mesa

1. En la sessió constitutiva del Claustre Universitari es farà l’elecció de membres de la Mesa.

2. S’elegirà els qui hagen obtingut el major nombre de vots pel col·lectiu corresponent. Si hi haguera empat, serà elegit qui haja estat més temps vinculat amb la Universitat d'Alacant en el col·lectiu de què es tracte, en el cas del professorat i el personal d'administració i serveis, i el de més edat en el cas del col·lectiu d’estudiants.

3. El vot ha de ser secret, lliure, directe i personal.

4. Si el nombre de candidates o candidats presentats fóra el mateix que el de vacants que cal cobrir no es farà elecció i es procedirà a la seua designació directa.

5. La presidenta o president farà la proclamació de les candidates o candidats electes i declararà constituïda la Mesa.

6. Quan un membre de la Mesa perda la condició de claustral, es farà novament l'elecció de la vacant que cal cobrir en la següent sessió del Claustre, segons el que s’ indica en els anteriors apartats d’aquest article.

Secció 2a - Funcions de la Mesa

Article 15 - Funcions de la Mesa

Corresponen a la Mesa del Claustre Universitari les funcions següents:

a) Col·laborar amb la presidenta o president en l'exercici de les seues atribucions.

b) La determinació del calendari de sessions.

c) Decidir sobre el canvi de l'ordre de discussió dels punts de l'ordre del dia.

d) L'adopció d'acords sobre totes les qüestions que siguen necessàries per al normal desenvolupament de les sessions.

e) Coordinar les diferents comissions del Claustre Universitari.

f) La qualificació i tramitació dels escrits dirigits al Claustre Universitari, així com els que puguen dirigir-se a altres òrgans de govern de la Universitat d'Alacant.

g) La interpretació d'aquest Reglament en cas de dubte o omissió, tenint en compte la normativa que poguera resultar aplicable.   
 h) Qualsevol que li atribuisca aquest reglament, el Claustre Universitari i altra legislació vigent que li siga aplicable.

Article 16 - Funcions de la presidenta o president de la Mesa

Són funcions de la presidenta o president de la Mesa:

a) Exercir la representació del Claustre.

b) Convocar el Claustre i la Mesa segons el que es disposa en aquest Reglament.

c) Declarar la constitució del Claustre i de la Mesa.

d) Establir i mantenir l'ordre de les discussions, dirigir les sessions amb imparcialitat i dins del respecte que es deu al Claustre.

e) Complir i fer complir aquest Reglament.

f) Qualsevol altra que li conferisca aquest Reglament, i altres disposicions legals d'aplicació.

Article 17 - Funcions de la secretària o secretari de la Mesa

Són funcions de la secretària o secretari de la Mesa:

a) Efectuar la convocatòria del Claustre i de la Mesa per ordre de la presidenta o president.

b) Redactar, amb el vistiplau de la presidenta o president, les actes de les sessions plenàries i de la Mesa, així com les certificacions que calga expedir.

c) Assistir la presidenta o president en les sessions per assegurar l'ordre en els debats i votacions.

d) Col·laborar en el normal desenvolupament dels treballs del Claustre segons el que es disposa en aquest Reglament.

e) Garantir la publicitat dels acords del Claustre Universitari.

f) Qualsevol altra funció que li encomanen la presidenta o president, aquest Reglament i altres disposicions legals aplicables.

Capítol II - El Ple

Article 18 - Naturalesa

El Ple del Claustre n’és el màxim òrgan, i està constituït per tots els seus membres. La seua actuació s'haurà d'inspirar en els principis de llibertat, igualtat i democràcia.

Article 19 - Funcions

Correspon al Ple la funció de deliberació i adopció d'acords en el marc de l'exercici de les competències atribuïdes al Claustre Universitari.

Capítol III - Les comissions

Article 20 - Caràcter de les comissions

1. El Claustre Universitari podrà establir les comissions que estime convenient, de caràcter permanent o no, depenent de les funcions que se'ls assigne.

2. Les comissions només tindran caràcter consultiu i abordaran les qüestions i assumptes que es relacionen amb les finalitats per a les quals es van crear.

Article 21 - Organització

1. Les comissions hauran d’elegir, per i d'entre els seus membres, una presidenta o president i una secretària o secretari, que tindran, en el seu àmbit respectiu, les mateixes competències que corresponen a la presidenta o president i a la secretària o secretari de la Mesa.

2. La rectora o rector de la Universitat, si ho estima oportú, podrà assistir a les comissions, amb veu i vot. En aquest supòsit, presidirà la sessió.

3. Les comissions, quan no siguen presidides per la rectora o rector, seran dirigides per la presidenta o president.

Article 22 - Constitució, composició i elecció dels membres

1. Correspon al Ple del Claustre l'adopció de l'acord sobre constitució de les seues comissions.

2. La composició de les comissions serà determinada pel Ple del Claustre, respectant sempre la representació de la composició d’aquest. A aquest efecte, quan els temes que s’hagen de tractar així ho justifiquen, els diferents cossos electorals previstos en l’article 3 d’aquest Reglament podran agrupar-se entre si per conformar un col·lectiu que garantisca aquesta representació.

3. L'elecció dels seus membres s'efectuarà per i d'entre les i els claustrals dels diferents col·lectius que hagen de formar la Comissió. Cada electora o elector només podrà atorgar el seu vot a un nombre de candidates o candidats igual o inferior al 70% del conjunt de representants que corresponga elegir en el seu col·lectiu, menys en aquells supòsits que només s’haja d’elegir una o un representant.

4. S’elegirà els qui hagen obtingut el major nombre de vots pel col·lectiu corresponent. Si hi haguera empat, serà elegit qui haja estat més temps vinculat amb la Universitat d'Alacant, en el col·lectiu de què es tracte, menys en el cas de l’alumnat, que ho serà el de més edat.

5. Si es produïren vacants, es farà una nova elecció per a cobrir-les.

TÍTOL IV - FUNCIONAMENT DEL CLAUSTRE UNIVERSITARI

Capítol I - Funcionament de la Mesa del Claustre

Article 23 - Convocatòria

La convocatòria de la Mesa del Claustre Universitari correspon a la presidenta o president, a iniciativa pròpia, o quan ho sol·licite almenys una cinquena part dels membres.

Article 24 - Quòrum i adopció d’acords

1. El quòrum per a la constitució vàlida de la Mesa requerirà la presència de la presidenta o president i secretària o secretari o, si escau, dels qui els substituïsquen, i de la meitat almenys de la resta de components.

2. Per a l'adopció d'acords es requereix el vot favorable de la majoria simple d’els qui assistisquen a la sessió, menys quan l'Estatut de la Universitat i aquest Reglament hi prevegen una altra majoria. El vot de la presidenta o president serà diriment en cas d'empat.

Capítol II - Funcionament del Ple

Secció 1a - Convocatòria

Article 25 - Convocatòria

1. La presidenta o president, assistit per la Mesa, convocarà les sessions del Ple i fixarà l'ordre del dia, tenint en compte les peticions de les i els claustrals formulades per escrit a la Mesa. En tot cas, la presidenta o president inclourà en l'ordre del dia les sol·licituds presentades amb una antelació de 15 dies com a mínim a la data de celebració de la sessió, almenys, per un 10% dels membres del Claustre Universitari o per la totalitat de representants d'algun dels col·lectius enumerats en l'article 3 d’aquest Reglament.

2. La secretària o secretari de la Mesa convocarà les i els claustrals, per ordre de la presidenta o president, almenys amb una antelació mínima de 72 hores, llevat dels casos d’urgència.

3. La convocatòria, que es comunicarà preferentment per via electrònica, haurà de contenir l’ordre del dia de la sessió i la informació sobre els temes objectiu d’aquesta, i estarà a disposició dels membres del Claustre amb igual termini.

Secció 2a - Sessions

Article 26 - Règim de sessions

El Ple del Claustre Universitari es reunirà en sessió ordinària en període lectiu, com a mínim una vegada per curs durant el primer trimestre de l'any acadèmic, i en sessions extraordinàries quan ho considere oportú la rectora o rector, ho sol·licite el Consell de Govern o almenys una cinquena part de les i els claustrals, amb l’expressió prèvia dels assumptes que justifiquen la convocatòria.   
  
 Els qui integren el Consell de Govern sense reunir la condició de claustrals podran assistir a les sessions amb veu però sense vot.

Article 27 - Quòrum

1. El quòrum per a la vàlida constitució de la sessió requereix la presència de la presidenta o president i secretària o secretari o, si escau, de qui els substituïsquen, i de la meitat almenys de la resta de components, en primera convocatòria.

2. Si no hi haguera quòrum, l'òrgan col·legiat es constituirà en segona convocatòria mitja hora després de l'assenyalada per a la primera, i bastarà perquè estiga constituït vàlidament la presència de la presidenta o president i secretària o secretari, o de qui els substituïsquen, i l'assistència de la tercera part dels membres.

3. A l'efecte d'establir el quòrum es considerarà present el membre del Claustre Universitari que haja exercit la delegació de vot.

Secció 3a - Debat i adopció d’acords

Article 28 - Desenvolupament dels debats

1. Sobre tots i cadascun dels punts de l'ordre del dia, la presidenta o president, després de fer l'exposició que estime necessària o convenient i fixant, si escau, la proposta de la Mesa, obrirà el debat.

2. La presidenta o president del Claustre, d'acord amb la Mesa, dirigirà el desenvolupament dels debats.

3. En tots els debats la presidència arbitrarà, d'acord amb la Mesa, un torn d'intervencions, obert o tancat, sobre la qüestió o proposta.

4. Les intervencions en els debats es faran personalment, després d’identificar-se la o el claustral, i de viva veu.

5. Podran intervenir, a petició de la Mesa o d'una cinquena part dels membres del Claustre, expertes i experts designats per a informar la matèria de debat.

6. La o el claustral que fóra contradit en les seues argumentacions per altres claustrals, tindrà dret a replicar o rectificar, per una sola vegada, en el termini de temps que li assigne la presidència.

7. Al claustral que haguera sigut cridat a l'ordre tres vegades en una mateixa sessió li serà retirada la paraula, i la presidenta o president, d'acord amb la Mesa, el podrà privar del dret d'assistir a la resta de la sessió.

Article 29 - Adopció d’acords

1. Els acords seran adoptats per la majoria simple dels qui assistisquen a la sessió, excepte en aquells casos en què l'Estatut i el present Reglament preveuen una altra majoria. En cas d'empat, el vot de la presidenta o president serà diriment.

2. No podrà ser objecte de deliberació i acord cap assumpte que no figure en l'ordre del dia de la sessió, llevat que hi estiga present la totalitat de membres de l'òrgan col·legiat i siga declarada la urgència de l'assumpte pel vot favorable de la majoria absoluta.

3. En el cas d’elecció de persones, el vot serà secret, lliure, directe i personal.

4. Els acords del Claustre Universitari posen fi a la via administrativa.

Article 30 - Delegació de vot

1. Excepte en el cas d'elecció de persones, qualsevol membre del Claustre Universitari podrà delegar el vot en un altre membre. La delegació haurà de constar per escrit i ser notificada a la presidenta o president de l'òrgan en el moment de la constitució de la sessió.

2. A l'efecte d'establir les majories per a l'adopció d'acords, s'atorgarà eficàcia al vot que emeta el membre delegat, en representació de la o el delegant.

Capítol III - FUNCIONAMENT DE LES COMISSIONS

Article 31 - Convocatòria

1. Les comissions seran convocades per la presidenta o president, a iniciativa pròpia o a petició de la majoria dels membres. També podran ser convocades per la rectora o rector.

2. Les sessions constitutives de les comissions seran convocades per la secretària o secretari de la Mesa del Claustre, per ordre de la rectora o rector, en un termini màxim de 20 dies lectius des de l’elecció pel Ple.

Article 32 - Quòrum i adopció d’acords

1. Les comissions s'entendran vàlidament constituïdes amb la presència de la presidenta o president i la secretària o secretari, o qui els substituïsquen, i de la meitat, almenys, de la resta dels membres.

2. Els acords requereixen la majoria simple dels membres. El vot de la presidenta o president serà diriment en cas d'empat.

3. Les comissions elevaran al Ple del Claustre Universitari les propostes que hagueren acordat.

TÍTOL V - ELECCIONS DE REPRESENTANTS PEL CLAUSTRE UNIVERSITARI

Capítol I - Elecció de representants del Claustre Universitari en altres òrgans

Secció 1a - En el Consell de Govern

Article 33 - Representants del Claustre Universitari en el Consell de Govern

El nombre de representants del Claustre Universitari en el Consell de Govern, segons estableix l'article 61.1.d de l'Estatut de la Universitat d'Alacant, són 20, distribuïts entre els diferents col·lectius de la Universitat de la manera següent:

a) 11 en representació del professorat doctor amb vinculació permanent a la Universitat.   
 b) 1 en representació del professorat no doctor amb vinculació permanent a la Universitat.   
 c) 1 en representació d'ajudants, ajudants doctors, professorat associat, emèrit, visitant, personal investigador en formació i personal investigador.   
 d) 5 en representació de l'alumnat.   
 e) 2 en representació del personal d'administració i serveis.

Article 34 - Elecció

1. Les i els representants del Claustre Universitari en el Consell de Govern han de ser elegits per i entre els membres de cada col·lectiu del Claustre Universitari segons el que indica l’article anterior. En cas d'empat serà elegit la candidata o candidat que haja estat més temps vinculat amb la Universitat d'Alacant, en el col·lectiu de què es tracte, excepte en el cas de l’alumnat, que ho serà el de major edat.

2. Cada electora o elector només podrà atorgar el vot a un nombre de candidates o candidats igual o inferior al 70% del conjunt de representants que corresponga elegir en el seu col·lectiu, llevat d’aquells supòsits en què només s’haja d’elegir una o un representant.

3. En el cas que la o el representant del Claustre Universitari en el Consell de Govern perda la condició de claustral o de membre d'aquell òrgan, es farà una nova elecció per cobrir la vacant.

Secció 2a - En altres òrgans o comissions

Article 35 - Procediment

L'elecció de les i els representants del Claustre Universitari en qualsevol altre òrgan o comissió seguirà el procediment establit en la secció 1a d’aquest capítol, en el que puga resultar d'aplicació. En el que no siga aplicable, caldrà atenir-se al que puga acordar el Claustre en cada cas, atenent les peculiaritats de l'òrgan i la normativa vigent.

Capítol II - Elecció de membres d’altres òrgans pel Claustre Universitari

Secció 1a - Elecció de la Comissió de Reclamacions

Article 36 - Composició

La Comissió de Reclamacions estarà formada per set catedràtiques o catedràtics d'universitat, de diferents àmbits de coneixement, amb àmplia experiència docent i investigadora i, almenys, amb dues avaluacions d'investigació positives.

Article 37 - Elecció i durada del mandat

1. El Claustre Universitari, durant la sessió en què es fixe aquest punt en l'ordre del dia, a l’elecció dels membres de la Comissió de Reclamacions.

2. La rectora o rector presentarà una proposta que inclourà com a mínim set catedràtiques o catedràtics d'universitat, de diferents àmbits de coneixement, amb àmplia experiència docent i investigadora i, almenys, amb dues avaluacions d'investigació positives.   
 3. S’elegiran mitjançant votació secreta, lliure, directa i personal els qui obtinguen el major nombre de vots. En cas d'empat serà elegit qui tinga més antiguitat en el cos.   
 4. El mandat dels membres de la Comissió de Reclamacions serà de quatre anys.   
 5. Quan qui compon aquesta Comissió perda la condició de catedràtica o catedràtic de la Universitat d'Alacant o dimitisca, es procedirà a l'elecció de la vacant produïda. En tot cas el seu mandat coincidirà amb el de la resta de membres de la Comissió.

Secció 2a - Elecció de membres d’altres òrgans o comissions

Article 38 - Elecció de membres d’altres òrgans o comissions

L'elecció, si escau, pel Claustre Universitari, de membres d'altres òrgans o comissions que puguen crear-se es farà segons el que acorde aquest, atenent les peculiaritats de l'òrgan col·legiat en qüestió, la normativa que puga ser aplicable, i l'aplicació anàloga, si cal, d'aquest Reglament.

TÍTOL VI - ELECCIÓ DE LA DEFENSORA O DEFENSOR UNIVERSITARI

Article 39 - Naturalesa

La defensora o defensor universitari és la persona comissionada pel Claustre Universitari per a vetlar pel respecte als drets i llibertats dels membres de la comunitat universitària, davant les actuacions dels diferents òrgans i serveis de la Universitat. De les seues actuacions haurà de presentar davant el Claustre una memòria anual en la qual, a més, s’arreplegaran les recomanacions i suggeriments que estime oportuns per a la millora dels serveis universitaris.

Article 40 - Candidatures

1. Podrà ser candidata o candidat a defensora o defensor universitari qualsevol membre del personal de la Universitat d’Alacant, amb dedicació a temps complet.

2. La candidatura haurà d’estar avalada per un mínim del 10 % de les i els claustrals.

3. La Mesa del Claustre Universitari comunicarà a les i els claustrals, amb una antelació mínima de 10 dies lectius, el termini per a la presentació de candidatures.

4. Les candidatures, juntament amb els seus avals, es presentaran a la Mesa del Claustre a través del Registre General de la Universitat.

5. Després de comprovar que les candidatures reuneixen els requisits d’elegibilitat, la Mesa del Claustre convocarà el Claustre per a l'elecció de la defensora o defensor universitari, remetent a les i els claustrals, juntament amb l'ordre del dia, les candidatures presentades, així com, si escau, la informació sobre el procediment per a exercir el vot anticipadament.

Article 41- Elecció i durada del mandat

1. El vot per a l'elecció de la defensora o defensor universitari haurà de ser secret, lliure, directe i personal.

2. La Mesa del Claustre podrà habilitar un termini per a l'exercici del vot anticipat. L'emissió del vot anticipat s'efectuarà a través del Registre General de la Universitat, mitjançant el procediment que la Mesa del Claustre determine. Els vots anticipats emesos per les i els claustrals s'obriran i computaran en la sessió del Claustre en què s’haja d’elegir la defensora o defensor universitari.

3. Resultarà elegida la candidatura que obtinga la majoria absoluta dels membres del Claustre Universitari. En cas que, presentades diverses candidatures, cap no obtinguera la majoria requerida, es farà una segona volta, en el termini màxim de 15 dies lectius, entre les dos candidatures que hagueren aconseguit més vots.

4. Si cap candidatura no arribara a la majoria absoluta, es reiniciarà el procés d'elecció en el termini de 30 dies lectius.

5. La durada del mandat serà de 4 anys, i no serà possible la reelecció.

Article 42 - Incompatibilitat

La condició de defensora o defensor universitari és incompatible amb qualsevol càrrec de govern, administració o altra representació en els òrgans universitaris.

TÍTOL VII - ELECCIONS ANTICIPADES A RECTORA O RECTOR

Article 43 - Eleccions anticipades

1. La iniciativa de convocatòria d'eleccions anticipades a rectora o rector ha de presentar-se davant la Mesa del Claustre per un terç, almenys, dels seus membres. La iniciativa haurà d'explicar les raons en què es fonamenta.

2. En cap cas podrà presentar-se iniciativa de convocatòria d'eleccions anticipades si no han transcorregut, almenys, sis mesos des del nomenament de la rectora o rector.

Article 44 - Convocatòria de sessió extraordinària

1. Si la iniciativa de convocatòria d'eleccions anticipades reuneix els requisits anteriorment indicats, la vicepresidenta o vicepresident de la Mesa convocarà i presidirà la sessió extraordinària del Claustre Universitari, amb aquest únic punt en l'ordre del dia.

2. La convocatòria de la sessió extraordinària s'efectuarà en un termini mínim de 10 dies lectius i un màxim de 15, comptadors a partir de l’endemà de la data de la presentació de la iniciativa davant la Mesa del Claustre.

Article 45 - Desenvolupament de la sessió

1. Oberta la sessió, la o el primer signatari de la iniciativa de convocatòria d'eleccions anticipades disposarà d'un temps màxim de 30 minuts per a exposar les raons que la fonamenten.

2. Transcorregut aquest temps, la rectora o rector tindrà un temps d'idèntica durada per a rebatre els fonaments de la iniciativa de convocatòria d'eleccions anticipades.

3. Després s'obrirà un torn d'intervencions, distribuït per la Mesa, d'acord amb els criteris fixats en aquest Reglament.

4. A continuació, la rectora o rector disposarà d'un torn de rèplica durant un temps màxim de mitja hora.

Article 46 - Votació

1. En acabar el debat, es farà la votació de la convocatòria d'eleccions anticipades a rectora o rector de forma secreta, lliure, directa i personal.

2. La convocatòria d'eleccions anticipades a rectora o rector requerirà, per a la seua aprovació, el vot favorable de dos terços del conjunt de membres del Claustre Universitari.

3. L'aprovació de la convocatòria d'eleccions anticipades a rectora o rector comportarà la dissolució del Claustre Universitari i el cessament de la rectora o rector, que continuarà en funcions fins a la presa de possessió de la nova rectora o rector.

4. Si la iniciativa no prosperara, els seus signants no podrien participar en la presentació d'una altra iniciativa d'aquest caràcter fins passat un any des de la votació d’aquesta.

Article 47 - Convocatòria d'eleccions anticipades a rectora o rector

La vicepresidència del Claustre Universitari comunicarà formalment al Consell de Govern l'aprovació de la convocatòria d'eleccions anticipades a rectora o rector, a l'efecte que aquest òrgan convoque eleccions a rectora o rector i al Claustre Universitari, de conformitat amb el que estableix l'Estatut de la Universitat d'Alacant.

TÍTOL VIII - REFORMA DE L’ESTATUT DE LA UNIVERSITAT

Article 48 - Iniciativa

1. La iniciativa per a proposar la reforma de l’Estatut de la Universitat d'Alacant correspon a la rectora o rector, al Consell de Govern, o a una quarta part, almenys, de membres del Claustre Universitari.

2. Si així ho acorda el Ple del Claustre Universitari, podrà nomenar una Comissió del Claustre, perquè efectue una proposta de reforma estatutària.

3. La composició de la Comissió respectarà sempre la representació de la composició del Claustre, i es garantirà, en tot cas, la presència de representants de tots els col·lectius. L'elecció dels membres es portarà a terme de conformitat amb el que estableix l’article 22 d'aquest Reglament.

Article 49 - Tramitació de la proposta

1. La proposta de reforma requerirà la presentació d'un text articulat degudament fonamentat.

2. La proposta de reforma es remetrà a la presidència del Claustre Universitari, que la traslladarà a la Mesa d’aquest per a tramitar-la.

3. La Mesa remetrà la proposta als membres del claustre, i acordarà un termini no inferior a deu dies ni superior a trenta perquè aquests proposen les esmenes que estimen pertinents.

4. Les esmenes rebudes dins del termini establit es remetran a les i els claustrals juntament amb la corresponent convocatòria de Claustre Universitari.

5. Des de la data de la presentació de la proposta de reforma fins a la de convocatòria del Claustre Universitari, no podrà transcórrer un termini superior a seixanta dies lectius.

Article 50 - Aprovació

1. L'aprovació pel Claustre Universitari de la proposta de reforma de l'Estatut requereix el vot favorable de la majoria absoluta en primera votació o el dels dos terços de claustrals presents en segona, sempre que el nombre d'aquests siga igual o superior a la meitat de membres de Claustre Universitari.

2. Rebutjada una proposta de modificació, aquesta no podrà repetir-se fins que haja transcorregut un any des de la votació.

Article 51 - Entrada en vigor   
  
 Les modificacions de l'Estatut aprovades pel Claustre Universitari seran sotmeses a l'aprovació del Consell de la Generalitat.

TÍTOL IX - REFORMA DEL REGLAMENT

Article 52 - Iniciativa

1. Podran proposar la reforma d’aquest Reglament la presidenta o president del Claustre Universitari, per acord de la Mesa, o d’un mínim d'una quarta part de les i els claustrals.

2. Si així ho acorda el Ple del Claustre Universitari, podrà nomenar-se una Comissió del Claustre, perquè efectue una proposta de reforma d’aquest Reglament.

3. La composició de la Comissió respectarà sempre la representació de la composició del Claustre. L'elecció dels membres es portarà a terme de conformitat amb el que estableix l’article 22 d'aquest Reglament.

Article 53 - Tramitació

1. La proposta de reforma serà tramitada per la Mesa del Claustre i requerirà la presentació d'un text articulat, així com la fonamentació que la motiva.

2. La proposta de reforma es remetrà a les i els claustrals, i s’acordarà un termini no inferior a 10 dies lectius, ni superior a 15, perquè puguen presentar-se les esmenes que s'estimen oportunes.

3. Les esmenes rebudes dins del termini establit es remetran a les i els claustrals juntament amb la corresponent convocatòria del Claustre Universitari.

Article 54 - Aprovació

L'aprovació de la reforma d'aquest Reglament requereix la meitat més un dels vots emesos vàlidament.

DISPOSICIÓ TRANSITÒRIA

Única

D’acord amb el que estableix la disposició transitòria primera de l’Estatut de la Universitat d’Alacant, el Claustre Universitari elegit de conformitat amb el que estableix la disposició transitòria segona de la Llei Orgànica d’Universitats, i també els seus òrgans, continuaran en les seues funcions fins que corresponga renovar-los de conformitat amb el que preveu l’article 55 de l’Estatut

DISPOSICIÓ DEROGATÒRIA

Única

En el moment de l'entrada en vigor d’aquest Reglament s'entendrà derogat l’anterior Reglament de règim intern del Claustre General Universitari de la Universitat d'Alacant.

DISPOSICIÓ FINAL

Única - Entrada en vigor

Una vegada aprovat pel Claustre Universitari, aquest Reglament entrarà en vigor l'endemà de la seua publicació en el Butlletí Oficial de la Universitat d’Alacant.





[Carretera Sant Vicent del Raspeig s/n  
03697 Sant Vicent del Raspeig - Alacant  
 Tel. 80 015 0461 - Fax 65 512 0337](https://www.google.es/maps/@18.970471,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12667&trk=tyah&trkInfo=tarId%9K7951167167465%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)